РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

 и контролу трошења јавних средстава

011 Број: 06-2/29-23

20. фебруар 2023. године

Београд

ЗАПИСНИК

16. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 20.ФЕБРУАРА 2023. ГОДИНЕ

Седница је почела у 11,05 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица, Мирослав Кондић, Светлана Милијић, Александра Томић, Тијана Давидовац, Душан Бајатовић, Владимир Обрадовић, Бојана Букумировић, Небојша Зеленовић, Војислав Вујић, Драган М.Марковић и Розалија Екрес.

Седници су присуствовали заменици чланова Одбора: Александар Југовић (заменик Николе Радосављевића) и Зоран Стојановић (заменик Верољуба Стевановића).

Седници нису присуствовали чланови Одбора: Мирослав Алексић и Ненад Митровић, као ни њихови заменици.

Седници су присуствовали представници: Саша Стојановић, помоћник министра у Министарству просвете, науке и технолошког развоја и Ема Драгуљ из Управе за јавни дуг Министарства финансија.

На предлог председника, Одбор је једногласно (14 гласова за) утврдио следећи

Д н е в н и р е д :

 1. Разматрање Предлога закона о потврђивању Финансијског уговора Развој речне транспортне инфраструктуре у Србији Б између Републике Србије и Европске инвестиционе банке, који је поднела Влада (број 011-225/23 од 3. фебруара 2023. године);

 2. Разматрање Предлога закона о потврђивању Уговора о зајму (Железнички коридор Х у Србији – деоница од Београда до Ниша) између Републике Србије и Европске банке за обнову и развој, који је поднела Влада (број 011-227/23 од 3. фебруара 2023. године);

 3. Разматрање Предлога закона о потврђивању Финансијског уговора Железнички коридор Х у Србији оквирни споразум – глобална капија између Републике Србије и Европске инвестиционе банке, који је поднела Влада (број 011-228/23 од 3. фебруара 2023. године);

 4. Разматрање Предлога закона о потврђивању Финансијског уговора Повезане школе у Србији Б између Републике Србије и Европске инвестиционе банке, који је поднела Влада (број 011-296/23 од 10. фебруара 2023. године);

 5. Доношење одлуке о покретању поступка за утврђивање предлога за избор четири члана Републичке комисије за заштиту права у поступцима јавних набавки;

 6. Доношење одлуке о образовању Радне групе за спровођење поступка за избор четири члана Републичке комисије за заштиту права у поступцима јавних набавки.

На предлог председника, Одбор је већином гласова (14 гласова за, 1 уздржан) одлучио да обави:

1. Заједнички јединствени претресо тачкама 1. до 4. дневног реда;

2. Заједнички јединствени претрес о тачкама 5. и 6. дневног реда,

с тим што ће сеОдборо свакој тачки дневног реда изјаснити појединачно.

 Пре преласка на рад по утврђеним тачкама дневног реда, Одбор је једногласно (15 гласова за), без примедби, усвојио записник са 15. седнице Одбора.

**Заједнички јединствени претрес о тачкама 1. до 4. дневног реда**

Ема Драгуљ из Управе за јавни дуг је у свом излагању детаљно образложила финансијске услове и начин на који ће се средства зајма из предложених закона користити и отплаћивати.

Предлог закона о потврђивању Финансијског уговора Развој речне транспортне инфраструктуре у Србији Б између Републике Србије и Европске инвестиционе банке, обухвата одобравање зајма од 31 милион евра за развој речне транспортне инфраструктуре који је за Републику Србију од посебног значаја, јер је унапређање свих инфраструктурних елемената унутрашњег водног саобраћаја обавеза која произилази из приступног процеса Европској унији.

Друга тачка дневног реда односи се на потврђивање Уговора о зајму (Железнички коридор Х у Србији – деоница од Београда до Ниша) између Републике Србије и Европске банке за обнову и развој у износу од 550,0 милиона евра за модернизацију и надоградњу приближно 243,5 км дуге деонице железничке инфраструктуре Коридора X између Београда и Ниша.

Предлог закона о потврђивању Финансијског уговора Железнички коридор Х у Србији оквирни споразум – глобална капија између Републике Србије и Европске инвестиционе банке садржи износ од 550,0 милиона евра за пројекат који се састоји од надоградње и модернизације железничке пруге Београд-Ниш (приближно 230 км), укључујући повећање брзоне на појединим деоницама до 160 км/h или 200 км/h.

 Четврта тачка дневног реда односи се на потврђивање Финансијског уговора Повезане школе у Србији Б, у износу од 5,0 милиона евра за пројекат Развој информационо-комунукационе инфраструктуре у основних и средњим школама који је од капиталног значаја и представља инфраструктурни комуникациони предуслов за реализацију дигитализације система образовања.

У дискусији су учествовали: Небојша Зеленовић и Владимир Обрадовић.

1. тачка дневног реда – гласање

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је већином гласова (11 гласова за, 2 гласа против, 2 народна посланика нису гласала) одлучио да подносе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Финансијског уговора Развој речне транспортне инфраструктуре у Србији Б између Републике Србије и Европске инвестиционе банке.

2. тачка дневног реда – гласање

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је већином гласова (11 гласова за, 2 гласа против,1 народни посланик није гласао) одлучио да подносе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора о зајму (Железнички коридор X у Србији - деоница од Београда до Ниша) између Републике Србије и Европске банке за обнову и развој.

3. тачка дневног реда-гласање

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је већином гласова (11 гласова за, 2 гласа против,1 народни посланик није гласао) одлучио да подносе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Финансијског уговора Железнички коридор X у Србији оквирни споразум - глобална капија између Републике Србије и Европске инвестиционе банке.

4. тачка дневног реда-гласање

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је већином гласова (11 гласова за, 2 гласа против,1 народни посланик није гласао) одлучио да подносе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Финансијског уговора Повезане школе у Србији Б између Републике Србије и Европске инвестиционе банке.

 За известиоца Одбора на седници Народне скупштине по тачкама 1. до 4. дневног реда, одређен је Верољуб Арсић, председник Одбора.

**Заједнички јединствени претрес о тачкама 5. и 6. дневног реда**

Верољуб Арсић је подсетио да је чланом 189. ст. 2-4. Закона о јавним набавкама, прописано да Народна скупштина бира и разрешава председника и чланове Републичке комисије за заштиту права у поступцима јавних набавки, на предлог одбора Народне скупштине надлежног за финансије, након спроведеног јавног конкурса. Председник и чланови Републичке комисије бирају се на период од пет година, а надлежни одбор покреће поступак за утврђивање предлога за избор председника и чланова Републичке комисије.

Народна скупштина је 8. јуна 2018. године, донела Одлуку којом је изабрала Весну Гојковић Милин, Жељка Грошету, Весну Станковић и Славишу Т. Милошевића за чланове Републичке комисије.

 С обзиром на то да наведеним члановима Републичке комисије мандат истиче 8. јуна 2023. године, а полазећи од одредби члана 189. став 4. Закона о јавним набавкама, потребно је да Одбор за финансије, републички буџет и контролу трошења јавних средстава донесе Одлуку о покретању поступка за утврђивање предлога за избор четири члана Републичке комисије објављивањем јавног конкурса.

Такође, следећи праксу коју је Одбор развио од првог избора Републичке комисије који је спровео крајем 2012. године, а у циљу ефикаснијег рада Одбора у поступку утврђивања предлога за избор четири члана Републичке комисије, председник Одбора је предложио да се на данашњој седници образује радна група коју ће чинити три члана Одбора, а која би требало да спроведе изборни поступак са задатком да изврши преглед пријава на јавни конкурс и пратеће документације ради провере и утврђивања испуњености свих услова наведених у јавном конкурсу. Радна група ће бити дужна да о свакој појединачној активности обавештава и своје предлоге подноси Одбору на усвајање.

Предложени чланови Радне групе су Александра Томић као председник Радне групе и Светозар Вујачић и Владимир Обрадовић, за чланове радне групе.

5.тачка дневног реда-гласање

 На основу члана 189. ст. 2. и 4. Закона о јавним набавкама („Службени гласник РС“, бр. 91/19), Одбор за финансије, републички буџет и контролу трошења јавних средстава је, на седници одржаној 20. фебруара 2023. године, већином гласова (13 гласова за, 1 народни посланик није гласао) донео

**О Д Л У К У**

**о покретању поступка за утврђивање предлога кандидата за избор четири члана Републичке комисије за заштиту права у поступцима јавних набавки**

 1. Покреће се поступак за утврђивање предлога кандидата за избор четири члана Републичке комисије за заштиту права у поступцима јавних набавки (у даљем тексту: Републичка комисија).

 2. Оглашава се јавни конкурс за избор четири члана Републичке комисије, у тексту који је саставни део ове одлуке.

 3. Јавни конкурс објавиће се у „Службеном гласнику Републике Србије“, дневном листу „Политика“, као и на интернет страници Народне скупштине [www.parlament.rs](http://www.parlament.rs).

 4. За три члана Републичке комисије може бити изабрано лице које испуњава услове за избор из члана 191. став 2. Закона о јавним набавкама.

 5. За једног члана Републичке комисије може бити изабрано лице које испуњава услове за избор из члана 191. став 3. Закона о јавним набавкама.

 6. Након спроведеног јавног конкурса Одбор за финансије, републички буџет и контролу трошења јавних средстава предложиће Народној скупштини одлуку о избору четири члана Републичке комисије.

 7. О спровођењу ове одлуке стараће се генерални секретар Народне скупштине.

 8. Ова одлука ступа на снагу даном доношења.

6. тачка дневног реда-гласање

На основу члана 27. став 8. Закона о Народној скупштини („Службени гласник РС“, број 9/10 и 108/13- др. закон), члана 44. став 6. а у вези са чланом 55. Пословника Народне скупштине („Службени гласник РС“, број 20/12 - Пречишћен текст), Одбор за финансије, републички буџет и контролу трошења јавних средстава, на седници одржаној 20. фебруара 2023. године, је већином гласова (13 гласова за, 1 народни посланик није гласао) донео

**О Д Л У К У**

**о образовању Радне групе за спровођење поступка за предлагање кандидата за избор**

 **четири члана Републичке комисије за заштиту права у поступцима**

**јавних набавки**

 1. ОБРАЗУЈЕ СЕ Радна група за спровођење поступка за предлагање кандидата за избор четири члана Републичке комисије за заштиту права у поступцима јавних набавки (у даљем тексту: *Радна група*), у следећем саставу:

 **Председник**:

-др Александра Томић

 **Чланови**:

 - Светозар Вујачић

 - Владимир Обрадовић

 2. Задатак Радне групе је да у поступку предлагања кандидата за избор четири члана Републичке комисије за заштиту права у поступцима јавних набавки (у даљем тексту: Републичка комисија), по јавном конкурсу који ће бити објављен у „Службеном гласнику РС“, дневном листу „Политика“ и на интернет страници Народне скупштине Републике Србије, на основу Одлуке 11 број 02-320/23 од 20. фебруара 2023. године, изврши преглед пријава на јавни конкурс и пратеће документације ради провере и утврђивања испуњености свих услова наведених у јавном конкурсу и да о томе поднесе извештај Одбору. Пријаве на конкурс достављају се сваком члану Одбора, а увид у пратећу оригиналну документацију чланови Одбора могу извршити у просторији секретара Одбора.

 3. Радној групи ће у спровођењу задатка из тачке 2. ове одлуке административно-стручну и техничку помоћ пружати запослени у служби Одбора.

 4. Радна група почиње са радом даном доношења одлуке а завршава подношењем свеобухватног извештаја о свом раду Одбору. Радна група је дужна да о свакој појединачној активности обавештава и своје предлоге подноси Одбору на усвајање.

 5. Ова одлука ступа на снагу даном доношења.

Седница је завршена у 11,55 часова.

Седница је тонски снимана.

 СЕКРЕТАР ПРЕДСЕДНИК

 Тијана Игњатовић Верољуб Арсић